《石屏》
宋代·许景衡

嗟我官永宁，天台祇兼驿。如何三过雁，未省一投屐。

岂无谪仙梦，萧散到泉石。亦有山中诗，淋漓堆醉墨。

当时巧酬唱，二左名藉藉。戴子尔何为，十载名山客。

自言石桥下，醉耳惊霹雳。石桥富孙子，一一粲圭璧。

希微小江山，妙尽丹青迹。怜我逸少徒，念念岷峨适。

持此一拳许，已作千峰碧。我生痴钝杀，两眼眩白黑。

尘埃浪奔走，簿领随戏剧。何阶探道要，回首谢形役。

琴书载扁舟，归卧横塘侧。天台何必到，去路饶荆棘。

端留石屏风，种种自可识。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。